*Projekts*

2018.gada \_\_\_.\_\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_.§)

**Noteikumi par Otrā pasaules kara dalībnieka apliecības un piemiņas krūšu nozīmes paraugu, izsniegšanas, uzskaites un izmantošanas kārtību**

Izdoti saskaņā ar likuma

“Par Otrā pasaules kara

dalībnieka statusu” 5.pantu

1. Noteikumi nosaka Otrā pasaules kara dalībnieka apliecības (1.pielikums) (turpmāk – apliecība) un Otrā pasaules kara dalībnieka piemiņas krūšu nozīmes (2.pielikums) (turpmāk – krūšu nozīme) paraugu, izsniegšanas, uzskaites un izmantošanas kārtību.

2. Apliecību un krūšu nozīmi izsniedz Pilsonības un migrācijas lietu pārvalde.

3. Persona, kura vēlas saņemt apliecību un krūšu nozīmi, iesniedz vai nosūta pa pastu Pilsonības un migrācijas lietu pārvaldei iesniegumu ar lūgumu izsniegt apliecību un krūšu nozīmi, kam pievienota personas fotogrāfija (3 x 4 cm). Persona minēto iesniegumu var iesniegt kopā ar iesniegumu par Otrā pasaules kara dalībnieka statusa piešķiršanu.

4. Ja apliecība zudusi vai kļuvusi lietošanai nederīga, jaunas apliecības saņemšanai persona kopā ar iesniegumu iesniedz personas fotogrāfiju (3 x 4 cm).

5. Krūšu nozīmi personai izsniedz vienu reizi.

6. Apliecībā iekļauj šādas ziņas:

6.1. Iedzīvotāju reģistra ziņas par personu:

6.1.1. vārds (vārdi);

6.1.2. uzvārds;

6.1.3. personas kods;

6.2. personas sejas attēls;

6.3. par apliecību:

6.3.1. numurs;

6.3.2. izdošanas datums;

6.3.3. izdevējiestāde;

6.4. apliecības izdošanas pamatojums.

7. Personai apliecību un krūšu nozīmi izsniedz 10 darbdienu laikā:

7.1. no dienas, kad stājies spēkā lēmums par Otrā pasaules kara dalībnieka statusa piešķiršanu, ja iesniegums ar lūgumu izsniegt apliecību un krūšu nozīmi iesniegts vienlaikus ar iesniegumu par Otrā pasaules kara dalībnieka statusa piešķiršanu;

7.2. no dienas, kad Pilsonības un migrācijas lietu pārvaldē saņemts iesniegums ar lūgumu izsniegt apliecību un krūšu nozīmi.

8. Persona, uzrādot personu apliecinošu dokumentu, saņem apliecību un krūšu nozīmi Pilsonības un migrācijas lietu pārvaldes teritoriālajā nodaļā un par saņemšanu parakstās uz iesnieguma.

9. Persona, kura veselības stāvokļa dēļ nevar ierasties Pilsonības un migrācijas lietu pārvaldē, apliecību un krūšu nozīmi var saņemt atrašanās vietā, uzrādot personu apliecinošu dokumentu un parakstoties par saņemšanu uz iesnieguma.

10. Ja persona mirusi pēc lēmuma par Otrā pasaules kara dalībnieka statusa piešķiršanu spēkā stāšanās un krūšu nozīmi nav saņēmusi, krūšu nozīmi var izsniegt personas laulātajam vai lejupējam radiniekam, bet, ja to nav, tad brālim vai māsai. Krūšu nozīmi izsniedz tam piederīgajam, kurš sešu mēnešu laikā pēc personas nāves pirmais iesniedz Pilsonības un migrācijas lietu pārvaldei iesniegumu ar lūgumu izsniegt krūšu nozīmi.

11. Apliecību izmanto Latvijas Republikas teritorijā un uzrāda, ja persona vēlas izmantot normatīvajos aktos noteiktās Otrā pasaules kara dalībnieka tiesības.

12. Ja apliecība kļuvusi lietošanai nederīga vai atrasta, persona to nodod Pilsonības un migrācijas lietu pārvaldē.

13. Pilsonības un migrācijas lietu pārvalde uzskaita apliecības, ziņas par tām iekļaujot Iedzīvotāju reģistrā atbilstoši normatīvajiem aktiem par Iedzīvotāju reģistrā iekļauto ziņu aktualizēšanu.

14. Pilsonības un migrācijas lietu pārvalde uzskaita krūšu nozīmes elektroniskā žurnālā.

Ministru prezidents M.Kučinskis

Iekšlietu ministrs R.Kozlovskis

 Iekšlietu ministrs R.Kozlovskis

 Vīza: valsts sekretārs D.Trofimovs

Stone, 67219425

kristine.stone@pmlp.gov.lv